Slovenski gradbeni sektor opozarja na problem pomanjkanja usposobljenega kadra

Kot je prikazano v nedavno objavljenem [*European Construction Sector Observatory*](https://ec.europa.eu/growth/sectors/construction/observatory_en) *(ECSO)* [*Country Fact Sheet*](https://ec.europa.eu/docsroom/documents/44167)*,*  je število prostih delovnih mest v gradbenem sektorju v Sloveniji v letu 2019, v primerjavi z letom 2010, zabeležilo impresivno 413,1% rast. Poleg tega se je delež prostih delovnih mest v Sloveniji povečal z 1,1% v letu 2010 na 6,2% v letu 2019, kar kaže na naraščajoče povpraševanje po gradbenih strokovnjakih, ki jih trenutno primanjkuje. Kljub veliki razpoložljivosti delovnih mest, se slovensko gospodarstvo, vključno z gradbenim sektorjem, še naprej sooča s stalnim pomanjkanjem delovne sile. Kar do [40,1% delodajalcev v gradbenem sektorju](https://eur-lex.europa.eu/legal-content/EN/TXT/PDF/?uri=CELEX:52020SC0523&from=EN) je v letu 2019 poročalo o pomanjkanju delovne sile.

Po mnenju Gospodarske zbornice Slovenije v ožjem gradbenem podsektorju primanjkuje usposobljene delovne sile tudi zaradi i) nizkih plač, ki zmanjšujejo privlačnost sektorja za mlade in kvalificirane delavce; in ii) majhnega števila diplomantov, ki končajo izobrazbo povezano z gradbeništvom, kar zmanjšuje število potencialnih kvalificiranih delavcev. Zaradi tega predstavlja razpoložljivost usposobljenega osebja [oviro za naložbe 78% podjetjem](https://www.eib.org/attachments/efs/eibis_2018_slovenia_en.pdf) v širšem gradbenem sektorju.

Za reševanje teh izzivov je bil januarja 2018 sprejet [Zakon o izobraževanju odraslih](http://pisrs.si/Pis.web/pregledPredpisa?id=ZAKO7641). Zakon zagotavlja storitve, kot so svetovanje, mentorstvo, usposabljanje za izobraževalce, osnovno šolo za odrasle in karierno svetovanje. Slovenija uvaja tudi [vajeniški sistem](https://www.cedefop.europa.eu/en/news-and-press/news/slovenia-piloting-apprenticeship-upper-secondary-vet) za boljše prilagajanje poklicnega izobraževanja potrebam trga dela in izboljšanje udeležbe lokalnih podjetij. Novi sistem bo do leta 2021 upravičen do financiranja v višini 2,7 milijona EUR, od tega bo 2,1 milijona EUR iz sredstev EU. V ta namen se v sodelovanju z delodajalci za izvajanje praktičnega usposabljanja z delom namenja dodatnih 28,4 milijona EUR (od tega 22,7 milijona EUR iz sredstev EU). Do danes je bila [večina podjetij in vajencev pilotne faze zadovoljnih s sistemom vajeništva](https://www.cedefop.europa.eu/en/news-and-press/news/slovenia-evaluation-apprenticeship-system).

Tudi Slovenska inženirska zbornica ima aktivno vlogo pri zagotavljanju vseživljenjskega izobraževanja prek svoje [Akademije za usposabljanje](https://www.izs.si/en/education-and-informing). Zbornica organizira delavnice, seminarje, konference in simpozije o različnih temah, od požarne varnosti do evrokodov. Pri usposabljanju zbornica pokriva teme, kot so skoraj nič-energijske stavbe, energetsko učinkovite stavbe, načrtovanje in namestitev ogrevalnih sistemov, kot tudi pravne in pogodbene vidike. Poleg tega zbornica upravlja portal, ki podjetjem članicam omogoča objavo prostih delovnih mest in olajšanje povezovanja iskalcev zaposlitve z delodajalci.

Ne glede na morebiten korak nazaj, ki ga je povzročila kriza COVID-19, slovenski gradbeni sektor predstavlja pomemben delež neizkoriščenega potenciala. Trendi digitalizacije in trajnosti bodo zahtevali vedno več usposobljene delovne sile, kar je trenutno pomembno ozko grlo v državi. Vendar je vlada to težavo že prepoznala in sprejela več pobud za njeno reševanje. V prihodnje se bo izkazalo, da je zagotavljanje ustrezne oskrbe s kvalificiranimi delavci ključnega pomena za rast in konkurenčnost sektorja.